Il-Papa Franġisku jagħmel l-ewwel diskors tiegħu fiż-żjara fil-Marokk .td_uid_2_5ee4e69a7ac0b_rand.td-a-rec-img{text-align:left}.td_uid_2_5ee4e69a7ac0b_rand.td-a-rec-img img{margin:0 auto 0 0} Ilbieraħ waranofsinhar il-Papa Franġisku ħeġġeġ għal kooperazzjoni fil-bini ta' dinja b'solidarjetà akbar mibnija fuq sforzi onesti, kuraġġużi u indispensabbli biex immexxu 'l quddiem djalogu li jirrispetta r-rikkezza u d-diversità ta' kull poplu u kull individwu. Il-Papa għamel dan l-appell fil-bidu ta' żjara ta' jumejn li qed jagħmel fil-Marokk fejn wasal waranofsinhar u kien milqugħ mir-Re Mohammed VI u ngħata merħba statali. Fit-Torri Hassan il-Papa kellem lill-poplu, l-awtoritajiet ċivili, is-soċjetà ċivili u lill-membri tal-Korp Diplomatiku fejn qal li "biex nibnu soċjetà miftuħa li tirrispetta d-differenzi hu importanti li jkollna kultura ta' djalogu kontinwu u kooperazzjoni reċiproka bħala l-kodiċi ta' mġiba tagħna u ftehim reċiproku bħala metodu u livell li naħdmu bihom." L-aġenzija Vatican News irrappurtat li Papa Franġisku fakkar li din iż-żjara kienet qed issir fit-800 anniversarju tal-laqgħa bejn San Franġisk t'Assisi u s-Sultan al-Malik al-Kamil li seħħet fl-Eġittu fl-1219 u żied li dak l-avveniment profetiku juri li l-kuraġġ li niltaqgħu flimkien u noffru l-id tal-ħbiberija hu triq li twassal għall-paċi u l-armonija għall-umanità, filwaqt li l-estremiżmu u l-mibegħda jġibu l-firda u t-tifrik. Djalogu biex nirbħu l-estremiżmu Papa Franġisku qal li ż-żjara tiegħu fil-Marokk kienet opportunità għall-avvanz tad-djalogu interreliġjuż u l-ftehim reċiproku bejn il-Kristjaneżmu u l-Iżlam. Ilkoll irridu ngħinu lil xulxin biex nirbħu t-tensjonijiet u n-nuqqas ta' ftehim, l-isterjotipi li joħolqu l-biża' u l-oppożizzjoni. Hekk ukoll hu essenzjali li l-fanatiżmu u l-estremiżmu jintrebħu bis-solidarjetà bejn dawk li jemmnu. Il-Papa qal li biex ikun hemm djalogu awtentiku, ir-reliġjon trid tibni l-pontijiet bejn il-popli. Filwaqt li tirrispetta d-differenzi ta' bejnietna, il-fidi f'Alla tmexxina biex nagħrfu id-dinjità ta' kull uman u d-drittijiet inaljenabbli tiegħu. Għalhekk, il-libertà tal-kuxjenza u r-reliġjon huma marbuta b'mod inseparabbli mad-dinjità umana. Biex iseħħ dan, ilkoll irridu mmorru lil hinn mis-sempliċi tolleranza u nirrispettaw u nistmaw lill-oħrajn, naċċettaw it-twemmin reliġjuż tagħhom u nsaħħu lil xulxin permezz tad-diversità. B'hekk, il-bini ta' pontijiet bejn il-poplu permezz tad-djalogu interreliġjuż jitlob minna spirtu ta' rispett, ħbiberija u fraternità. Id-Dar Komuni tagħna Il-Papa żied jispjega li d-djalogu ġenwin jinkludu wkoll li nieħdu ħsieb id-Dar Komuni tagħna. Hu qal li l-Konferenza Internazzjonali dwar il-Bdil fil-Klima li saret fil-Marokk ftit ilu enfasizzat li hemm bżonn ta' solidarjetà awtentika bejn il-poplu u n-nazzjonijiet biex nipproteġu l-pjaneta u nikkontribwixxu għal konverżjoni ekoloġika vera b'risq l-iżvilupp integrali uman. Bil-paċenzja u djalogu sinċier nistgħu ndawru r-rotta tat-temperatura li dejjem qed tisħon u nilħqu l-mira li neliminaw il-faqar. L-Emigrazzjoni Il-Qdusija Tiegħu tkellem ukoll dwar il-kriżi gravi tal-emigrazzjoni u qal li din titlob sejħa urġenti għal azzjonijiet konkreti maħsuba biex jeliminaw il-kawżi li qed jisfurzaw tant nies li jitilqu minn pajjiżhom u jħallu lill-familja warajhom biex suppost ifittxu futur aħjar iżda li spiss jispiċċaw emarġinati u mhux milqugħa. Il-Papa lmenta li minkejja l-Konferenza dwar Ftehim Globali fuq Emigrazzjoni Regolari li saret fil-Marokk f'Diċembru li għadda, fadal ħafna aktar xi jsir, speċjalment biex ngħaddu mill-kliem għal azzjonijiet konkreti. L-aktar li hemm bżonn hu bidla fl-attitudni lejn l-emigranti biex nibdew inqisuhom bħala persuni u nirrikonoxxu d-drittijiet u d-dinjità tagħhom fil-ħajja ta' kuljum u fid-deċiżjonijiet politiċi li jsiru. Huwa wera x-xewqa li l-Marokk ikompli jkun mudell ta' umanità għall-emigranti u r-refuġjati u jilqagħhom b'ġenerożità u joffrilhom protezzjoni, ħajja aħjar u integrazzjoni dinjituża fis-soċjetà. Il-Papa Franġisku wissa li l-kwistjoni tal-emigrazzjoni qatt mhu se tkun solvuta billi noħolqu barrikati, inxettlu l-biża' u nċaħħdu l-għajnuna lil dawk li jaspiraw leġittimament li jkollhom ħajja aħjar għalihom u l-familji tagħhom. F'isem il-Kristjani Marokkini, il-Papa Franġisku wiegħed li dawn se jibqgħu impenjati jgħinu fil-bini ta' pajjiż fratern u prosperu u jibżgħu għall-ġid komuni u semma b'mod partikolari l-ħidma tal-Knisja Kattolika fl-oqsma tas-servizzi soċjali u l-edukazzjoni permezz tal-iskejjel tagħha. .td_uid_3_5ee4e69a7b0fe_rand.td-a-rec-img{text-align:left}.td_uid_3_5ee4e69a7b0fe_rand.td-a-rec-img img{margin:0 auto 0 0}